Document ID: 32008L0019

32008L0019
L 076/44
SLUŽBENI LIST EUROPSKE UNIJE
11.03.2008.
DIREKTIVA 2008/19/EZ EUROPSKOG PARLAMENTA I VIJEĆA
od 11. ožujka 2008.
o izmjeni Direktive 2002/83/EZ o životnim osiguranjima, u pogledu provedbenih ovlasti dodijeljenih Komisiji
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegove članke 47. stavak 2. i 55.,
uzimajući u obzir prijedlog Komisije,
uzimajući u obzir mišljenje Europskoga gospodarskog i socijalnog odbora (1),
u skladu s postupkom utvrđenim u članku 251. Ugovora (2),
budući da:
(1)
Direktiva 2002/83/EZ Europskog parlamenta i Vijeća (3) predviđa da bi trebalo donijeti određene mjere u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (4).
(2)
Odluka 1999/468/EZ izmijenjena je Odlukom 2006/512/EZ kojom je uveden regulatorni postupak s kontrolom za donošenje mjera općeg opsega, a koje su namijenjene izmjenama elemenata temeljnog akta koji nisu ključni, donesenog u skladu s postupkom iz članka 251. Ugovora, među ostalim, brisanjem nekih od tih elemenata ili dopunjavanjem akta novim elementima koji nisu ključni.
(3)
U skladu s izjavom Europskog parlamenta, Vijeća i Komisije (5) koja se odnosi na Odluku 2006/512/EZ, kako bi regulatorni postupak s kontrolom bio primjenjiv na akte donesene u skladu s postupkom iz članka 251. Ugovora koji su već na snazi, ti akti moraju biti prilagođeni u skladu s primjenjivim postupcima.
(4)
Komisija bi trebala biti ovlaštena za donošenje mjera potrebnih za provedbu Direktive 2002/83/EZ kako bi se uzeli u obzir tehnički razvoj u sektoru osiguranja ili na financijskim tržištima te osigurala jednaka primjena te direktive. Ove su mjere namijenjene prilagodbi elemenata prihvatljivih za raspoloživu granicu solventnosti; proširenju pravnih oblika; izmjeni popisa skupina osiguranja ili usvajanju terminologije koja se koristi u tom popisu; pojašnjavanju ili prilagodbi stavke koje čine granicu solventnosti; izmjeni popisa imovine prihvatljive kao pokriće za tehničke pričuve i pravila o raspršenju ulaganja; promjeni raspoložive mogućnosti za ublažavanje pravila valutnog usklađivanja; pojašnjenju definicije i izvršavanju nužnih tehničkih prilagodbi pravila za utvrđivanje maksimuma koji se primjenjuje na kamatne stope. Budući da su ove mjere općeg opsega i da su namijenjene izmjenama elemenata Direktive 2002/83/EZ koji nisu ključni, potrebno ih je donijeti u skladu s regulatornim postupkom s kontrolom koji je predviđen člankom 5.a Odluke 1999/468/EZ.
(5)
Direktivu 2002/83/EZ treba stoga na odgovarajući način izmijeniti.
(6)
Budući da su izmjene Direktive 2002/83/EZ provedene ovom Direktivom tehničke prirode i da se odnose samo na odborski postupak, države članice ih ne trebaju prenositi. Stoga nije potrebno donijeti odredbe u tu svrhu,
DONIJELI SU OVU DIREKTIVU:
Članak 1.
Izmjene
Direktiva 2002/83/EZ mijenja se kako slijedi:
1.
u članku 64. uvodni tekst zamjenjuje se sljedećim:
„Sljedeće tehničke prilagodbe, usmjerene na izmjene elemenata ove Direktive koji nisu ključni, donose se u skladu s regulatornim postupkom s kontrolom koji je utvrđen u članku 65. stavku 2.:”;
2.
Članak 65. mijenja se kako slijedi:
(a)
stavak 2. zamjenjuje se sljedećim:
„2. Prilikom pozivanja na ovaj stavak, primjenjuju se članak 5.a stavci od 1. do 4. i članak 7. Odluke 1999/468/EZ, uzimajući u obzir odredbe članka 8. te Odluke.”;
(b)
stavak 3. briše se.
Članak 2.
Stupanje na snagu
Ova Direktiva stupa na snagu sljedećeg dana od dana objave u Službenom listu Europske unije.
Članak 3.
Adresati
Ova je Direktiva upućena državama članicama.
Sastavljeno u Strasbourgu 11. ožujka 2008.

Labels: 2
15